Győzött a Klubrádió
Megtarthatja a 95,3MHz-es frekvenciát a Klubrádió. Így döntött a médiatanács.
A döntést csütörtökön közölte a testület. Közleményük szerint “a frekvenciapályázat körül kialakult összetett jogvitát a Fővárosi Közigazgatási és Munkaügyi Bíróság március 5-ei döntése mindenki számára megnyugtató jogállami döntéssel zárta le”.

A Klubrádió kálváriája akkor kezdődött, amikor a Médiatanács a Budapest 95,3 MHz frekvencia hasznosítására kiírt pályázatán a legjobb ajánlatot tevő Autórádiót hirdette ki nyertesnek, míg a frekvenciát addig használó Klubrádió a második helyezést érte el. A Klubrádió a közigazgatási bíróságon támadta meg a nyertes pályázatát. A bíróság Autórádiót érintő döntése következtében szokatlan jogi helyzet állt elő, lévén egyszerre vált bizonytalanná a pályázati eljárás eredményessége és érvényessége. Mivel azonban a frekvenciapályázatokon csak minden kétséget kizáróan érvényes és eredményes pályázati eljárás után lehet nyertest hirdetni, a felek számára nem maradt más lehetőség, mint végigjárni azt a jogállami utat, amelyet egy minden kétséget kizáró és senki által nem vitatható bírósági döntés zár le – írja a médiatanács közleményében.

Ez a döntés a múlt héten megszületett. A bíróság egyértelműen kimondta, hogy a pályázati eljárásban egyetlen pályázó van, a Klubrádió, és a pályázat eredményes.
Belföld